10-jarige vermoor toe sy wou gaan skyfies koop | Maroela Media
10-jarige vermoor toe sy wou gaan skyfies koop
'n 28-jarige man is in hegtenis geneem in verband met die moord op 'n 10-jarige meisie in Ventersdorp in Noordwes.
"Die meisie het Sondag glo haar pa vir geld gevra om skyfies te gaan koop en die verdagte het saam met haar winkel toe gestap," het sers. Kelebogile Moleko, woordvoerder van die polisie, Dinsdag in 'n verklaring gesê. "Die verdagte het omstreeks 23:00 teruggekeer en die pa van 'n onbekende bedrag geld en 'n selfoon beroof."
Die verdagte wou nie 'n woord sê toe die pa wou weet waar sy kind is nie.
"Die polisie is in kennis gestel van die voorval en het die man Maandag in hegtenis geneem," het Moleko bygevoeg. "Die verdagte het die polisie gewys waar die kind se liggaam is. Sy is erg geslaan en het nie haar T-hemp aangehad nie."
'n Nadoodse ondersoek sal gedoen word om die oorsaak van haar dood te bepaal en te bevestig of sy verkrag is.